KIRJALLINEN KYSYMYS E-1703/03

esittäjä(t): Juan Naranjo Escobar (PPE-DE) komissiolle

(22. toukokuuta 2003)

Aihe: Stressi Euroopassa

Miljoonat eurooppalaiset kärsivät stressistä, ja sen aiheuttamat kustannukset ovat miljardeja euroja. On ryhdyttävä kiireisiin toimiin tämän hälyttävän asiaintilan ja monien kansalaisten elämänlaatua heikentävän epäkohdan korjaamiseksi.

Komissio myöntää tiedonannossaan Työn ja yhteiskunnan muutoksiin sopeutuminen: Yhteisön uusi työterveys- ja työturvallisuusstrategia vuosiksi 20022006, että kyseessä on työhön liittyvä terveysongelma. Parlamentti kehotti 23. lokakuuta 2002 antamassaan päätöslauselmassa komissiota osoittamaan käyttöön tarvittavat resurssit, jotka vastaavat työterveyden ja työturvallisuuden ehdotonta ensisijaisuutta, () ja vaati kiireellisenä tavoitteena yksityiskohtaisen toimintasuunnitelman laatimista, joka sisältää jokaista merkittävää ehdotusta koskevan rahoitus- ja ajoitussitoumuksen.

Voiko komissio ilmoittaa, mihin konkreettisiin toimiin se on ryhtynyt tämän miljoonia kansalaisia haittaavan ja monia työterveysriskejä aiheuttavan ongelman korjaamiseksi?

Aikooko komissio ehdottaa toimia työterveyden parantamiseksi ja uusien työterveysriskien, kuten stressin, vähentämiseksi?

Anna Diamantopouloun komission puolesta antama vastaus

(14. heinäkuuta 2003)

Komissio on samaa mieltä arvoisan parlamentin jäsenen kanssa siitä, että stressi on melkoinen vitsaus eurooppalaisille työntekijöille ja kansalaisille. Siksi onkin ehdotettu monia poliittisia toimenpiteitä stressin torjumiseksi ja hyvinvoinnin lisäämiseksi Euroopassa.

Ensiksikin komissio on laatinut työhön liittyvää stressiä käsittelevän oppaan(1). Oppaassa annetaan sekä työntekijöille että työntekijäjärjestöille yleistietoa työhön liittyvän stressin syistä, ilmenemismuodoista ja seurauksista. Lisäksi siinä annetaan yleisiä neuvoja työhön liittyvän stressin aiheuttamien ongelmien ja stressiä aiheuttavien tekijöiden tunnistamiseksi sekä ehdotetaan joustavaa ja käytännöllistä toimintakehystä, jota voidaan mukauttaa kansallisia ja yritysten sisäisiä olosuhteita vastaavaksi. Oppaassa keskistytään ensisijaisesti enemmänkin työhön liittyvän stressin torjuntaan kuin hoitoon. Opas ei ole luonteeltaan sitova, ja se on suunnattu jäsenvaltioille ja niiden työmarkkinaosapuolille.

Vuonna 2002 järjestetyn, työterveyttä ja työturvallisuutta koskeneen Euroopan teemaviikon tärkeimpänä aiheena oli työstä aiheutuva stressi. Teemaviikkoa koordinoi Euroopan työterveys- ja työturvallisuusvirasto, joka perusti Internet-sivuston(2), järjesti hyvien käytäntöjen palkitsemisohjelman sekä jakoi tiedotus- ja koulutusmateriaalia. Jäsenvaltioissa toteutettiin useita toimia, joihin osallistui monen eri alan järjestöjä, yrityksiä ja kansalaisia.

Alojen välisten työmarkkinaosapuolten itsenäisesti toteutettavassa vuosien 20032005 työohjelmassa on yhtenä tarkastelun kohteena stressi. Lisäksi komissio käynnisti vuoden 2002 lopulla EY:n perustamissopimuksen 138 artiklan 2 kohdan nojalla menettelyt Euroopan työmarkkinaosapuolten kuulemiseksi asiassa. Komission mielestä kuulemisasiakirjalla voidaan edistää työmarkkinaosapuolten keskusteluja työohjelmasta ja tukea työmarkkinaosapuolten omia yhteisaloitteita työhön liittyvän stressin alalla. Työmarkkinaosapuolet järjestivät seminaarin vuoden 2003 helmikuun lopulla, ja komissio odottaa työmarkkinaosapuolten antavan yhteisen vastauksensa vuoden 2003 puoliväliin mennessä.

(1) Euroopan komissio: Työhön liittyvä stressi: opas. Elämän suola vai elinvoimien kuluttaja? Luxemburg: Euroopan yhteisöjen virallisten julkaisujen toimisto, 2000.

(2) http://osha.eu.int/ew2002/.